Sissel Solem

**Sissel (Christine) Solem** (født i Trondheim 1939, død 21. september 1982) var en norsk billedkunstner og tegneserieskaper. 

Solem hadde i løpet av sin karriere en stor billedproduksjon. Hun malte hovedsakelig nonfigurative til halvabstrakte motiver i olje på lerret. Som tegneserieskaper var hun mest kjent for tegneserien *Hobbyhipp.*

## Utdannelse
Hun hadde utdannelse fra Kunstskolen i Trondheim, og hadde kunstneren Roar Wold som veileder . 

## Kunstnerisk virke
Med unntak av tre lange opphold i Spania, bodde og arbeidet Solem fra sitt atelier i «Galleri Trompeten» i hjembyen Trondheim. Solems nonfigurative til halvabstrakte motiver i olje på lerret var først og fremst ment å appellere til det emosjonelle fremfor det kognitive. Hun var hovedsakelig opptatt av komposisjon og koloritt. Mange av motivene var inspirert av hennes reiser i Spania.

### Billedkunstner og gallerist
Hun var debutant ved sommerutstillingen i Trondhjems Kunstforening i 1961 med tre malerier. Sissel Solem var medlem av Trøndelag Bildende Kunstnere, og var flere ganger representert i juryen for Trondhjem Kunstforenings utstillinger. I 1967 gikk en gruppe på syv kunstnere sammen om å danne et kunstnerfellesskap i Krambugata 13 i Trondheim. Etablissementet fikk navnet Maja og Trompeten, senere kalt Galleri Trompeten. Keramikerne Yngvild Fagerheim og Terje Westfoss hadde verksted i kjelleren i bakgården, og i andre etasje hadde grafikeren Ove Stokstad atelier. Sissel Solem ble også en del av fellesskapet i Krambugata, og var sammen med grafikeren Svein Rønning en av drivkreftene bak satsingen på «Cash and Carry» utstillingen i desember 1969.  Etter at Maja og Trompeten opphørte, drev Ove Stokstad og Sissel Solem galleriet videre i andre etasje i bakgården i Krambugata.

Fra rundt 1971 frem til 1982 drev Sissel Solem Galleri Trompeten videre på egen hånd. Solem hadde oppdrag med kunstnerisk utforming av kulisser ved noen oppsetninger ved Trøndelag teater, ved siden av billedkunsten eksperimenterte hun også med smykker i tinn, illustrasjoner til julekort og flere avistegneserier.

### Skaper av tegneserien ''Hobbyhipp''
Tegneserien *[[Hobbyhipp]]* så dagens lys mot slutten av 1969, og det var med denne Sissel Solem fikk sitt gjennombrudd som tegneserieskaper. *Hobbyhipp* formidlet verden sett gjennom øynene til barn i en tid fylt av opprør, «flowerpower» og kald krig. Serien fokuserte også på ungdomsopprør, miljøproblemer og dobbeltmoral. Seriens hovedpersoner er sjefideologen «Ludvig» og hans venn «Harry». De var hippier på deltid, snakket mye, men gjorde lite.

*Hobbyhipp* gikk i norske og utenlandske aviser og ukeblader rundt 13 år. *[[Adresseavisen]]* i Trondheim var den første avisen til å anta serien. Den første stripen ble trykt i *Adresseavisen* 10. desember 1969. Deretter hadde den fast plass i Adressa helt frem til 6. oktober 1978 (stripe nr. 2419). I *[[VG]]* kom den første stripen på trykk den 11. mai 1970, og gikk frem til 8. desember 1979, og i *[[Bergens Tidende]]* fra 1. juli 1970 til 14. desember 1976. Da *Bergens Tidende* begynte å trykke stripen i juli 1970, falt det en skribent i *[[Bergens arbeiderblad|Bergens Arbeiderblad]]* tungt for brystet. Signaturen «truls» mente at kvinnen bak tegneserien behandlet hippie-barna svært ille, «(a)ntakelig føler forfatterinnen seg til de grader truet av den nye livsformen, eller så lager hun sin tegneserie i pur ondskap».mente han, og mente at Solems serie var egnet til å «ramme() det positive i hippiebevegelsen». Andre tok imidlertid svært godt imot *Hobbyhipp*. Noen år senere ble Solem intervjuet av *[[Billedbladet NÅ|Billedbladet Nå]]*, og kunne da fortelle at hun var blitt bedt om å endre den politiske linjen som kom til uttrykk via tegneserien, fordi «flere var blitt støtt». Hun poengterte at serien var ment som «en fleip med salongradikalerne», som hun mente var både komiske og representanter for en dobbeltmoral.

Tegneserien ble publisert i *[[Dagens Nyheter]]* i Sverige fra 1. januar 1971. I Danmark gikk serien i avisen *[[Politiken]]* fra 25. mai 1970, under navnet «Opprørerne». I ukebladet *Nye Illustrert* gikk serien fra 1970, og i Ukebladet *Nå* fra rundt 1973, til en stund etter Sissel Solems død i 1982. I Sverige gikk *Hobbyhipp* også under navnet «Den nye generasjonen». Serien gikk i en rekke andre norske og utenlandske aviser i kortere perioder, den ble blant annet lansert i England og Finland. Siste stripe av *Hobbyhipp* stod på trykk i Adressa 6/10-1978. Serien ble også utgitt som mini-pocket på Winthers forlag i Danmark 1979 (til dansk tekst ved Kjeld Jespersen). Heftet er på 96 sider og inneholder 188 striper. I 2019 ble det gjensyn med *Hobbyhipp* i *Adresseavisen* igjen, med ett års reprise på tidligere publiserte striper.

## Ettermæle
Sissel Solem var kanskje den første norske tegneserieforfatteren som fikk serien sin publisert med fast plass i norske og utenlandske aviser i betydelig omfang, og i alle fall den første trønder, og den første norske kvinne som gjorde dette. Til tross for dette er hun stort sett ikke nevnt i oversikter over norske tegneserieskapere. Hun er også utelatt fra oversikter over norske kunstnere, og ble ikke inkludert i Norsk kunstnerleksikon.

## Utmerkelser og stipender

* 1966: stipend fra Malerinnen Astri Aasens gave
* 1969: stipend fra Malerinnen Astri Aasens gave

## Utstillinger

* Trondhjems kunstforenings sommerutstilling 1961, 1962, 1963, 1965, 1966, 1968, 1969, 1970, 1971, 1982 

* Trondhjems kunstforenings juleutstilling 1961, 1962, 1963, 1965, 1966, 1967, 1968, 1969, 1973, 1974, 1975, 1981 
* 1965: Den norske Juniutstillingen i Malergaarden, Søster Svendsrup, Danmark
*1966: TBKs store utstilling i Split, Jugoslavia
*1967: Trondheim Bildende Kunstnere; Månedens bilde (juni) «Form» utstilt i Bergen Privatbanks monter i Søndre gate, Trondheim
*1969: Trondheim Bildende Kunstnere; Månedens bilde (mars) «Ila» avbildet i Adresseavisen, utstilt i Bergen Privatbanks monter i Søndre gate, Trondheim
*1969: Inn på loftet, Prinsen, Trondheim
*1969: Mini-separatutstilling - Trondheim Bildende Kunstneres spesialvegg i foajeen ved Trøndelag Teater
*1969: TBKs utstilling hos Rana Kunstforening
*1969: Juleutstilling i Galleri Trompeten med Ove Stokstad, Gudrun Stokstad og Svein Rønning (bilde og lang artikkel i Adresseavisen)
*1970: Trondheim Bildende Kunstnere; Månedens bilde (august) «Maleri XVI» utstilt i Bergen Privatbanks monter i Søndre gate, Trondheim
*1971: Juleutstilling i Galleri Trompeten sammen Børge Kristensen (reportasje med bilde i Adresseavisen)
*1973: Galleri 58, Trondheim
*1973: Galleria Latina, Galleria J. Blanes, Mallorca
*1973: Atelierutstilling, Galleri Trompeten
*1973: Juleutstilling, Galleri Trompeten
*1974: Galleri Bodil i Kristiansund, separatutstilling
*1974: Juleutstilling, Galleri Trompeten
*1975: Trondheim Bildende Kunstnere; Månedens bilde (januar) utstilt ved Trondheim Folkebibliotek «Til messe»
*1975: Separatutstilling, Starefossveien i Bergen, innkjøpt til Hilmar Rekstens kunstsamling
*1975: Juleutstilling 30 malerier i Starefossveien i Bergen
*1976: Trondheim Bildende Kunstnere; Månedens bilde (mars) «Blå madonna» utstilt i Bergen Privatbanks monter i Søndre gate, Trondheim
*1982: Galleri Horneman, Trøndelag Kunstnersentrum, utstillingen «Kvinners kunst i Trøndelag»

## Utsmykkingsoppdrag

* 1976: Utsmykking: KNA-hotellet i Stavanger; Arkitekt Tore Toresen. Bildet «Barbella»

## Referanser